Yíígi nâ ó bāāla ngɔn Abib nə́ ó kad dzə́mē étē Páska ású Ńtondôbə Zambá woe, o tsogo nâ á ngɔn Abib tě ńgɔ Ǹtondôbə Zambá woe, ai zǎŋ alú á ngākúli wa á Égîptɛn. 2Á Páska ńgɔ wǎyi túnī Ńtondôbə Zambá woe biyə́m bíe, ébí bīńnēn ai bi bīńtɔ̄g é vóm Ńtondôbə Zambá woe nyémēn á ngātɔ́b naa a kə lóŋ mvóg ású ólugú dzwé díé. 3Məlú zamgbál təge dí ósə̄sāŋ ḿbāŋála ḿbámāná ai etsíga, hə ai ḿbāŋála yǎ á nə zəzə m̀kpə́l á ndóan á nə̄ ḿbāŋála məbúa amú ó ngākódō ékɛ́ á ńnam Égîptɛn tə́tə̄lə́ tə́tə̄lə́; ńdɔ hḿ wāyī dɔ́ kǎd tsǒg mə̄lú mə́ ényiŋ móē mə́sə, ámōs ó ngākódo ai wá á ńnam Égîptɛn. 4Məlú zamgbál ńdǔ, á ńkoŋ ńnam wóē ósə, təge yén ósə̄sāŋ ḿbāŋála á ndá dzóe, ńdɔ̄ fə təge nyie a kələ kwí ai məléndé mə́ kídí tɔ mǎn ńson tsíd ḿbɔ̄g yǎ éyə́m bə́ tsíg é ngōngōgóle yǎ ámōs ósú, ésə̄ é managa dîban ai alú. 5Páska təge tsígiban á dzāl dá yā māl mə́sə̄ yā Ńtondôbə Zambá woe a ngávə́ wā, 6hə é vóm yā Ńtondôbə Zambá woe a ngátɔ́b nə́ a kə tɔbɔ ású ólugú dzwé díé, ńgɔ etám bə́ ńkǎd tsíg Páska, ngǒngógóle, ai məsuli mə́ ngōgé ábōg mī kódógó á Égîptɛn. 7Wayi mǎn yām, ǒ ngadí é vóm Ńtondôbə Zambá woe a ngátɔ́b, á mvús tě, kíkídígi wayi sob á dzāl dóe, o dúgán á bibə̌m bíe. 8Məlú mə́saman, o dzâg bə́ḿbāŋála bə́ nə́ təge ai osə́sáŋ, ámōs zamgbála, mod etógán a yi bɔban á dzwé Ńtondôbə Zambá woe, eki bísíé é nə amǒs tē. 9Ǹnyie anə́ bə̄sɔ́ndɔ̄ bə́ lōd zamgbál, ábōg bátádi məkwé bidí ńgɔ wǎyi tádi naa waláŋ bə́sɔ́ndɔ zamgbál bā. 10Ǹnyie anə́ bálod, abǒg tē ńdɔ wǎyi dzə́mē ású Ǹtondôbə Zambá woe Abóg Bə́sɔ́ndɔ o vâ bifái ábím ó bələ́, á ńnə̄m wóē wátam, ai ábím Ńtondôbə Zambá woe a ngákúb wa maa. 11Tɔbɔ́gɔ̄ á mís mə́ Ńtondôbə Zambá woe, o fono é vóm á ngātɔ́b naa a toe dzwé díé; wǎmēn, ndómán dzóe, ngɔn dzóe, etúgā dzóe, tɔ édzí fám, tɔ édzí mīníngá, mǎn Lévit yǎ dzǎl dóe, ǹnə́ŋ, mǎn nyūí, ǹkús, é bod bə́sə̄ mínā bɔ́ myānyiŋ á dzāl dóe. 12Wǎmēn ó kadəgə tsog ḿból ó ngābə́ á étīē ólɔ̌ á ńnam Égîptɛn, abǒg tē wāyi kǎd bindi mə́mvéndé mā, nâ ó nyie mɔ́, ó bə̄lān fə ai mɔ́.